J. Brocka, poslanec: (2002-05-22):
Pán podpredseda, môžete otvoriť rozpravu. M. Andel, podpredseda NR SR: Ďakujem, pán kolega, nech sa páči, zaujmite miesto určené pre spravodajcu výboru. Dámy a páni, otváram všeobecnú rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa, kto sa hlási písomne, pardon, ústne. Pán kolega Delinga. Chcem sa spýtať technikov, táto časť tabule je nefunkčná, hej? Dobre, takže musíme sa pozerať na to, aby sme niečo nepokazili. Pýtam sa, chce sa prihlásiť niekto ďalší, ak nie, uzatváram možnosť podávať prihlášky do rozpravy. Pán kolega Delinga, nech sa páči, máte slovo. P. Delinga, poslanec: Vážený pán predsedajúci, panie poslankyne, páni poslanci. Predkladatelia tohto návrhu zákona majú eminentný záujem, aby sa finančne podporila činnosť našich obcí, ale hlavne v sústredenom cestovnom ruchu, aj keď nie je tu definované, o aké prostredie ide a ktoré sú to obce, či sú to len mestá a podobne, aby získali ďalšie finančné zdroje na svoj rozvoj. Nie som proti tomu, ale myslím si, že táto vec má niekoľko úskalí a chcem v prvom rade upozorniť predkladateľov, aby nám vysvetlili, či sa tým budú zaoberať v nejakom vykonávacom predpise alebo podobne. V novele § 5, kde sa píše v odseku 1, že poplatok za pobyt v kúpeľnom mieste alebo v mieste sústredeného cestovného ruchu platí fyzická osoba, ktorá sa v takomto mieste prechodne ubytuje v zariadení poskytujúcom služby, prechodné ubytovanie na účely rekreácie alebo zdravotnej starostlivosti alebo z dôvodu plnenia pracovných povinností, alebo výkonu podnikateľskej činnosti. Tu vzniká otázka, pokiaľ ide o plnenie si pracovných povinností a výkon podnikateľskej činnosti. Vieme veľmi dobre, že štátni úradníci majú a chodia po služobných cestách po rôznych našich aj zariadeniach cestovného ruchu, aj v obciach, to znamená, že sa vlastne tým zvýšia náklady štátu. Či by nebolo výhodné uvažovať o inom prelievaní peňazí, a nie cez vykazovanie služobných ciest a písanie, lebo potom si to musia štátni úradníci zahrnúť do príkazu. No neviem, či budú chodiť k štátnemu úradníkovi, to je jedno, či tam bude jeden deň alebo týždeň, lebo mu to zaplatí štát, pán spravodajca. Keby to išlo z jeho kapsy, tak iste by to bolo tak. Samozrejme, aj nás poslancov sa to týka, pretože keď budeme služobne alebo na nejakom poslaneckom prieskume v takýchto oblastiach, tak budú od nás vyžadovať aj tieto poplatky. A po ďalšie si myslím, že ten, kto bude vykonávať podnikateľskú činnosť alebo navštívi tieto miesta v záujme podnikateľskej činnosti, že ich navštívi v záujme toho, aby práve v týchto miestach sa podnikateľská činnosť rozvíjala. To znamená, že ho tým vlastne odradzujeme alebo ho zaťažujeme s tým, aby pri svojej návšteve miesta sústredeného ruchu a kúpeľného miesta ešte platil za to, že chce tam nejakú podnikateľskú činnosť rozvíjať. Nepovažujem to za nejaké primerané a náležité. Ďalej si treba uvedomiť, že bežia rôzne festivaly, rôzne kultúrne podujatia, že rôzne súbory, ktoré nemajú peniaze, sa tam ubytujú, čiže ďalej sa zdražuje ich pobyt o tieto náklady. Bolo by potrebné sa skutočne nad týmito vecami zamyslieť, či je to dobre mienený nápad, aby sa neminul účinkom z hľadiska toho, že práve tieto dobrovoľné záležitosti sú odkázané na sponzorské príspevky, na hľadanie peňazí v iných zdrojoch a sú s tým rôzne ťažkosti. Takže ďalej nie je mi celkom jasné, čo sa píše v dôvodovej správe, že ten, kto sa zdržuje vlastne v tomto mieste za účelom rekreácie a účelom zdravotnej starostlivosti, aby si to niekto nevysvetľoval, že náhodou pobyt v nemocnici je tiež za účelom zdravotnej starostlivosti? Alebo ošetrenie? Či keď tam dva dni zotrvá, nebude musieť zaplatiť mestu ešte aj takýto poplatok? Takže viete veľmi dobre, ako to v našom štáte býva, keď sa prijme nejaký zákon a nedomyslí sa úplne do bodky, nedomyslí sa úplne do dôsledku, v praxi potom vznikajú rôzne nápady, vznikajú rôzne iniciatívy, ktoré narážajú na veľké filozofické úvahy, samozrejme, na rôzne bránenie sa fyzických osôb proti tomu a potom len nadávajú na slovenský parlament, čo to prijal za zákon. Takže vážení predkladatelia, pouvažujte. M. Andel, podpredseda NR SR: Ďakujem, pán kolega, za vaše vystúpenie. Vyhlasujem všeobecnú rozpravu o tomto bode programu za skončenú. Pýtam sa pána navrhovateľa, či sa chce vyjadriť? Nech sa páči, pán kolega, máte slovo. A. Juriš, poslanec: Ďakujem. Vážené panie poslankyne, vážení páni poslanci. Názor, ktorý tu vyslovil kolega Delinga, má určité opodstatnenie a vysvetlím, o čo ide. Minule pri predkladaní som si nevedel spomenúť všeobecné záväzné nariadenie. Obce upravujú výšku toho poplatku, ktorý je stanovený maximálne 15 korún. Niekde je 8 korún, niekde je 10 korún, niekde 12, niekde až 15 korún. Je to, ako som povedal na začiatku, je to zanedbateľná suma z hľadiska ceny ubytovania .V týchto rekreačných miestach sú obyčajne vyššie ceny toho ubytovania, nehovorím napríklad Bratislava ako mesto sústredeného cestovného ruchu, tak tu nocľahy od tisíc a viac sú celkom bežné a tam tá suma nehrá úlohu, na druhej strane tieto miesta, mestá a obce sú relatívne povinné niečo viac vynakladať na cestovný ruch, úpravu verejného priestranstva, čistotu, ale aj verejný poriadok, kriminalita, mestská polícia podobne. Čiže tie náklady sú tu celkom objektívne. Dá sa súhlasiť s tým, aby sa ten zákon jednoznačne vykladal, a to sa dá v druhom čítaní povedať, že v kúpeľnej zdravotnej starostlivosti, aby tam neboli tie nemocnice a to ostatné. S tým sa dá plne súhlasiť, to v druhom čítaní sa dá upraviť. Ale čo je podstatné, že touto zmenou, touto malou novelou sa odstránia špekulácie, ktoré sú pri tých jednotlivých ubytovateľoch. Samozrejme, že ide len o ubytovateľov, ktorí to prevádzajú ako službu, nie súkromné domy, rodina, keď príde a podobne, to neprichádza do úvahy, o tom hovorí všeobecne záväzné nariadenie a pôvodný zákon, kde je povedané, že v ktorých prípadoch sa platí miestny poplatok. Takže ja si myslím, že až na ten jeden detail, ktorý sa dá v druhom čítaní upraviť, by to mohlo prejsť do druhého čítania a nakoniec schváliť. Ďakujem. M. Andel, podpredseda NR SR: Ďakujem. Pán spravodajca, chcete sa vyjadriť k rozprave. Nie. Ďakujem. Dámy a páni prerušujem rokovanie o tomto bode nášho programu. Teraz nasleduje prvé čítanie návrhu Výboru Národnej rady Slovenskej republiky pre sociálne veci a bývanie na vydanie zákona, ktorým sa mení zákon č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov. Návrh zákona ste dostali ako tlač č. 1430. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod č.1591. Teraz dávam slovo poslancovi Štefanovi Rusnákovi a prosím ho, aby návrh zákona uviedol.